Luitzen E.J. Brouwer
Luitzen E.J. Brouwer var en hollandsk matematiker og logiker. Han er især kendt for sine bidrag til topologi (fx afbildningsgrad), dimensionsteori og matematisk logik, i hvilken han i 1924 grundlagde den intuitionistiske logik, der ikke anerkender den indirekte bevisførelse (reductio ad absurdum). Derved kom han ud i en bitter strid med den tyske matematiker David Hilbert om matematikkens grundlag.
Brouwers fikspunktsætning (ca. 1910) udsiger, at enhver kontinuert afbildning af en cirkelskive ind i sig selv har mindst ét fikspunkt. Sætningen gælder generelt for en massiv n-dimensional kugle.